พาณิชย์ จับมือหอการค้านานาชาติ ผลักดันการส่งออกไทยขับเคลื่อนเศรษฐกิจประเทศ
นายจุรินทร์ ลักษณวิศิษฏ์ รองนายกรัฐมนตรี และรัฐมนตรีว่าการกระทรวงพาณิชย์ กล่าวภายหลังการประชุมหารือร่วมกับนายพจน์ อร่ามวัฒนานนท์ ประธานหอการค้านานาชาติ และคณะกรรมการหอการค้านานาชาติชุดใหม่ หรือ ICC ว่า เป็นการแลกเปลี่ยนความคิดเห็นในเรื่องของการผลักดันการค้าระหว่างประเทศ รวมถึงการส่งออกระหว่างกัน โดยย้ำว่าหอการค้านานาชาติมีบทบาทสำคัญในการทำหน้าที่เป็นตัวแทนภาคเอกชนของนานาประเทศ ซึ่งมีที่นั่งอยู่ในองค์การสหประชาชาติ หรือ UN โดยเฉพาะการมีส่วนร่วมในการพิจารณากฎระเบียบด้านการค้า การลงทุนต่างๆ ที่จะออกมาบังคับใช้ในเวทีการค้าระหว่างประเทศ ที่สามารถส่งสัญญาณล่วงหน้าให้ภาคเอกชนไทยที่เป็นสมาชิกได้รับทราบเพื่อเตรียมการรองรับได้ เมื่อกฎกติกาเหล่านี้ได้รับการบังคับใช้ด้านนายพจน์ อร่ามวัฒนานนท์ ประธานคณะกรรมการบริหารหอการค้านานาชาติแห่งไทย กล่าวว่า สถานการณ์โควิด-19 เวลานี้ส่งผลกระทบรุนแรงกับเศรษฐกิจทั่วโลกและประเทศไทย ซึ่งการส่งออกเป็นกลไกสำคัญในการพยุงเศรษฐกิจไทย แต่ยังมีอุปสรรคในการส่งออกซึ่ง ICC จะเข้ามาช่วยกระทรวงพาณิชย์ขับเคลื่อนให้การส่งออกเติบโตโดยการใช้เครือข่ายของ ICC ที่มีสมาชิก 130 ประเทศทั่วโลกผลักดันให้เพิ่มขึ้นอย่างไรก็ตาม กระทรวงพาณิชย์ มีกลไกสำคัญในการทำงานร่วมกับภาคเอกชน ในรูปแบบ กรอ. พาณิชย์ ร่วมกันผลักดันการค้าการส่งออกและแก้ไขปัญหาที่เกิดขึ้นในช่วงโควิด-19 ซึ่งประเทศไทยได้ผ่านพ้นจุดต่ำสุดของการส่งออกมาแล้วและคาดว่าตัวเลขจะกลับมาเป็นบวกอย่างต่อเนื่องในปี 2564 จะช่วยพยุงเศรษฐกิจของประเทศให้ขยายตัวเป็นบวกได้